Document ID: 32004R0383

Kommissionens forordning (EF) nr. 383/2004
af 1. marts 2004
om gennemførelsesbestemmelser til Rådets forordning (EØF) nr. 2081/92 for så vidt angår resuméet af varespecifikationens hovedelementer
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 2081/92 af 14. juli 1992 om beskyttelse af geografiske betegnelser og oprindelsesbetegnelser for landbrugsprodukter og levnedsmidler(1), særlig artikel 16, og
ud fra følgende betragtninger:
(1) Efter artikel 4 i forordning (EØF) nr. 2081/92 skal et produkt være i overensstemmelse med en varespecifikation for at kunne tildeles en beskyttet oprindelsesbetegnelse (BOB) eller en beskyttet geografisk betegnelse (BGB). Varespecifikationen indgives til Kommissionen.
(2) Ifølge artikel 6, stk. 2, i forordning (EØF) nr. 2081/92 skal Kommissionen, hvis den drager den konklusion, at en betegnelse opfylder alle betingelser for at blive beskyttet, i Den Europæiske Unions Tidende offentliggøre ansøgerens navn og adresse, produktets navn, ansøgningens hovedelementer, henvisninger til de nationale bestemmelser om produktets tilvirkning, produktion eller fremstilling og om nødvendigt de betragtninger, der ligger til grund for afgørelsen, så der i givet fald kan gøres indsigelse.
(3) Proceduren benyttes også, hvis der indgives en ansøgning om ændring af en varespecifikation i henhold til artikel 9 i forordning (EØF) nr. 2081/92.
(4) For at kunne anvende overskuelige bestemmelser om varespecifikationerne for betegnelser i "Registret over beskyttede oprindelsesbetegnelser og beskyttede geografiske betegnelser", der blev oprettet i henhold til artikel 6, stk. 3, i forordning (EØF) nr. 2081/92, bør et skema med resumé af hovedelementerne af hver varespecifikation offentliggøres i Den Europæiske Unions Tidende, jf. nævnte forordnings artikel 4, stk. 2.
(5) Skemaet skal benyttes, når der indgives en registreringsansøgning efter artikel 5 i forordning (EØF) nr. 2081/92.
(6) Skemaet bør ajourføres efter hver ændring af varespecifikationen, der er vedtaget i henhold til forordningens artikel 9, og hver ajourføring bør offentliggøres i Den Europæiske Unions Tidende.
(7) Gennemgangen af registreringsansøgninger i henhold til forordningens artikel 17 i det udvalg, der er fastsat i forordningens artikel 15, blev foretaget på grundlag af de samme elementer. Skemaerne bør gradvis offentliggøres i Den Europæiske Unions Tidende. Med henblik herpå skal medlemsstaterne sikre sig, at skemaerne svarer til skemamodellen, og de sender i givet fald de behørigt udfyldte skemaer til Kommissionen.
(8) Det skema med resumé af varespecifikationens hovedelementer, der skal benyttes, når der indgives ansøgning om registrering af oprindelsesbetegnelser og geografiske betegnelser, som skal offentliggøres i Den Europæiske Unions Tidende, bør derfor fastlægges nærmere.
(9) De i denne forordning fastsatte foranstaltninger er i overensstemmelse med udtalelse fra Udvalget for Beskyttelse af Oprindelsesbetegnelser og Geografiske Betegnelser -
UDSTEDT FØLGENDE FORORDNING:
Artikel 1
For hver oprindelsesbetegnelse eller geografisk betegnelse, jf. forordning (EØF) nr. 2081/92, udfyldes der et skema som vist i bilag I.
Skemaet indeholder et resumé af varespecifikationens hovedelementer i henhold til forordningens artikel 4, stk. 2.
I skemaets punkt 3 anføres produktets art ifølge klassifikationen i bilag II.
Alle vigtige betingelser for produktion og afsætning, herunder de operationer, der obligatorisk skal finde sted i det geografiske område, skal være anført tydeligt helst i skemaets punkt 4.5 med overskriften "Fremstillingsmetode".
Artikel 2
Medlemsstaterne sikrer sig, at det i artikel 1 nævnte skema udfyldes og sendes til Kommissionen:
- sammen med hver ansøgning om registrering af en betegnelse som oprindelsesbetegnelse eller geografisk betegnelse
- sammen med hver ansøgning om ændring af varespecifikationen for en oprindelsesbetegnelse eller en geografisk betegnelse, der allerede er registreret, når den planlagte ændring vil kunne medføre en ændring af skemaet
- gradvis for hver oprindelsesbetegnelse eller geografisk betegnelse, der er registreret i henhold til forordning (EØF) nr. 2081/92.
Artikel 3
Medlemsstaterne sikrer sig, at deres myndigheder sender alle ansøgninger om ændring af en varespecifikation til Kommissionen, og at de ledsages af den i bilag III viste blanket, i givet fald inkl. det ajourførte skema.
Artikel 4
Kommissionen offentliggør skemaet og eventuelle ændringer heraf i Den Europæiske Unions Tidende.
Artikel 5
Denne forordning træder i kraft på tyvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 1. marts 2004.

Labels: 12
3